
הצעת חוק טיפול בחולי נפש (תיקון מס' 3) (אשפוז כפוי), התשס"ב-2002 -
חבר הכנסת אופיר פינס-פז

היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. אנחנו נמצאים בין קריאה ראשונה לקריאה שנייה ושלישית, הכנה לקריאה שנייה ושלישית - הצעת חוק טיפול בחולי נפש (תיקון מס' 3) (אשפוז כפוי), התשס"ב-2002, של חבר הכנסת אופיר פינס-פז. 

	סיימנו את הישיבה הקודמת בבקשה מהממשלה להכין הצעת חוק מוסכמת כדי שהעניין יעבור. מונחת לפנינו הצעה מוסכמת שהוכנה על-ידי משרד המשפטים עם משרד הבריאות.

לבנת משיח:

	בשיתוף הסניגוריה הציבורית והסיוע המשפטי. 

היו"ר שאול יהלום:

	לפני שאנחנו עוברים סעיף-סעיף, האם אדוני המציע עבר על ההצעה?

אופיר פינס-פז:

	עברתי, אבל אני מעדיף שזה יפורט. בלי להתחייב על קוצו של יו"ד, זה נראה לי. 

היו"ר שאול יהלום:

	אנחנו מוסיפים סעיף 29, כאשר הכותרת היא "זכות ייצוג". 

"1. בחוק טיפול בחולי נפש, התשנ"א-1991, אחרי סעיף 29 יבוא:
      "זכות ייצוג
       29א (א) בדיון בפני ועדה פסיכיאטרית ובדיון בערעור על החלטותיה רשאי החולה להיות 
                     מיוצג על-ידי עורך דין.
              (ב)  היה החולה מאושפז על-פי הוראת אשפוז או נמצא בטיפול מרפאתי על-פי הוראה 
                    לטיפול מרפאתי, זכאי הוא להיות מיוצג בדיון כאמור בסעיף קטן (א) על-ידי עורך דין
                    שנתמנה לתת שירות משפטי לפי הוראות חוק הסיוע המשפטי, התשל"ב-1972.
              (ג)  היה החולה מאושפז או נמצא בטיפול מרפאתי על-פי צו בית משפט, זכאי הוא להיות 
                    מיוצג בדיונים כאמור בסעיף קטן (א) על-ידי סניגור ציבורי שמונה לפי הוראות חוק 
                    הסניגוריה הציבורית, התשנ"ו-1995.
              (ד) הוראות סעיפים קטנים (ב) ו-(ג) לא יחולו לענין דיון בפני ועדה פסיכיאטרית לילדים 
                    ולנוער כאמור בסעיף 24א ודיון בערעור על החלטותיה.
              (ה) ביקש חולה להיות מיוצג על-ידי עורך דין לפי הוראות סעיף זה, תינתן לו הזדמנות
                    להיפגש עם עורך הדין באופן שיאפשר ייצוג הולם. 
             (ו)  שר המשפטים, בהתייעצות עם שר הבריאות, רשאי לקבוע הוראות לביצוע סעיף זה."

לבנת משיח:

	לאחר שעשינו עבודה משותפת בין המשרדים ולאחר שנבחנו הפיילוטים שהיו נהוגים עד היום - כאשר הפיילוט בירושלים ממשיך להתקיים - ולאחר שנשקלו ההיבטים התקציביים של ההצעה, ההצעה הזאת שלפניכם מורכבת מהאלמנטים האלה. 

	סעיף קטן (א) בא לעגן את הזכות הבסיסית של חולה להיות מיוצג בפני ועדה פסיכיאטרית - גם בפני הוועדה וגם בהליכי ערעור על החלטת הוועדה. זאת הזכות הבסיסית. 




זה אומר שחולה יכול קודם כל לבחור לעצמו עורך-דין, ואם איננו בוחר לעצמו עורך-דין - סעיפים קטנים (ב) ו-(ג) מעמידים מנגנון שמאפשר לרשותו עורך-דין שייצג אותו מטעם הסיוע המשפטי -אם מדובר באדם שנמצא באשפוז או בטיפול מרפאתי כתוצאה מהוראת אשפוז, ועורך-דין מטעם הסניגוריה הציבורית אם המדובר באדם שנמצא באשפוז.

היו"ר שאול יהלום:

גב' משיח, תסבירי לי את הפרוצדורה. נניח אני חולה, אני לא יודע מה נעשה. האם אשתי יכולה לעשות זאת? זאת אומרת, כל בן-משפחה בדרגה מסוימת, יש לו הזכות למה שכתוב כאן. זה לא כתוב. כאן מדובר רק על החולה עצמו. 

לבנת משיח:

הזכות היא זכות של החולה. יחד עם זאת, בני המשפחה גם היום יכולים לשכור לו עורך-דין, מבחינת האפשרויות. אנחנו לא משנים מבחינת האפשרויות שבני המשפחה הם אלה שידאגו לחולה. 

היו"ר שאול יהלום:

האם זה לא צריך להיות כתוב במפורש?

לבנת משיח:

הדבר הזה מתקיים היום. אם זה לא ברור, אנחנו יכולים להוסיף את זה. 

היו"ר שאול יהלום:

יש כאן שני מרכיבים: ראשית - החולה; שנית - כל בן-משפחה, או אפוטרופוס, או מיופה-כוח, אבל אם יש בן-משפחה הוא לא צריך יפוי כוח. צריך לקבוע שבן, או אישה, או אבא, לא צריכים יפוי כוח. 

בנוסף, גם אם החולה אומר לא - יכול להיות שמבחינה פסיכיאטרית החולה לא מבין מה נעשה איתו, הוא אדיש למתרחש ואולי אפילו מתנגד לכל טיפול, הוא חושב שהעורך-דין הוא מטפל - ולכן זו צריכה להיות זכות של חובה. 

המילה "רשאי" כמובן צריכה להיות, אבל היא מילה קלה מדי כדי להבהיר את העניין שאנחנו רוצים - וזו היתה מטרת החוק - שכל דיון יהיה בהשתתפות משפטן. אז אם אף אחד לא רוצה, והחולה לא רוצה, ובית-משפט לא רוצה, ואף אחד מקרוביו - אולי גם האפוטרופוס הכללי יכול.

אנחנו צריכים למצוא את האפשרות הבסיסית. נראה לי שבסעיף הזה זה לא מספיק חזק. 

לבנת משיח:

אם יורשה לי קודם כל להציג את הקונספציה. אני ערה לכך שבהצעה המקורית של חבר הכנסת פינס נקבעה חובה. להבדיל מהחובה שנקבעה בהצעתו של חבר הכנסת פינס, הצעת הממשלה מדברת על זכות, לא על חובה. 

זה אומר שאנחנו משאירים כאן עצמאות מסוימת לחולה להחליט אם הוא רוצה בייצוג, או שאינו רוצה בייצוג. יחד עם זאת, אנחנו ערים לכך שיש אנשים שיתקשו אולי להביע את עמדתם, אבל אנחנו מתכוונים בתקנות לארגן מנגנון שיחייב את סגל בתי החולים לברר את רצונו האמיתי של החולה. 



היו"ר שאול יהלום:

סגל בתי החולים לפעמים לא מעוניין בזה.  יש כאן פתח לניגוד אינטרסים. יכול להיות שאפשר מעט לרדת מהחובה, אבל לרדת בצורה כזאת שיהיה ברור שבאמת לא צריך - אז אנחנו פותרים. 

אופיר פינס-פז:

או שלא מכריחים. 

היו"ר שאול יהלום:

כן. לתת את הרשות. 

אופיר פינס-פז:

אדוני היושב-ראש, אני מציע כך - בדיון בפני ועדה פסיכיאטרית ובדיון בערעור על החלטותיה חולה יהיה מיוצג על-ידי עורך דין, אלא אם כן הוא החליט אחרת. 

אני בעד חובה, אבל אני לא בעד להכריח אותו. אני מקנה לו זכות, אולי הוא לא רוצה את הזכות. בעיקרון, הוא ודאי ירצה אותה, אבל כדאי לכתוב: בדיון בפני ועדה פסיכיאטרית ובדיון בערעור על החלטותיה חולה יהיה מיוצג על-ידי עורך דין, אלא אם כן הוא בחר שלא להיות מיוצג. 

ד"ר אריה באוור:

לפעמים הבחירה שלו היא גם לא בחירה. אנחנו במשרד הבריאות התלבטנו די הרבה בשאלה הזאת.

יש לנו ניסיון גם ממה שקיים היום בשטח. היום לא קורה מצב - וישנם פה נציגים גם של הסניגוריה וגם של הסיוע המשפטי - שחולה לא יודע על האפשרות הזאת שהוא יכול להיות מיוצג. ישנם מקרים ספציפיים שהחולה נמצא במצב כזה שבאותו רגע הוא לא יכול להחליט החלטה חופשית מרצונו, מתוך מודעות, אם הוא רוצה או לא רוצה להיות מיוצג. 

לכן, באותם מקרים ספציפיים באמת צריכה להיות איזושהי דחייה מסוימת עד שמצבו יוכל לאפשר לקבל החלטה כזאת. צריך לשים לב שלא תמיד האינטרס כמו שאתה אמרת, של החולה, הוא גם האינטרס של המשפחה. יש פה אינטרסים שונים.

לבית-חולים אנחנו בכל מקרה לא נותנים להביע עמדה בנושא הזה. זאת זכותו של החולה ואנחנו עושים את הכל על מנת שזכותו זאת תישמר. השאלה היא רק מתי זכות זאת תבוא לידי ביטוי, זה תלוי במצבו. 

אופיר פינס-פז:

	לא כתוב פה בשום מקום שיש חובה להודיע לו בכלל על הזכות הזאת. 

ד"ר אריה באוור::

	זה מה שקורה עכשיו. 

לבנת משיח:

	זה בתקנות.


אופיר פינס-פז:

	למה שזה לא יהיה בחוק? 

היו"ר שאול יהלום:

	זה שלב ב'. הנוסח הזה הוא רופף מאוד, הוא לא מספיק מחייב כך שאני יכול להיות בטוח - או המציע יכול להיות בטוח - שיש שם עורך-דין, אלא הוא רשאי. 

	כאן צריך להיות ברור - אנחנו לא פותחים בדיון שקובע את גורלו של האשפוז הכפוי, שזה דבר שהוא כשלעצמו קשה ביותר, בלי שהיה עורך-דין ליד החולה. במידה שהוא בר-דעת הכל בסדר, אבל ההנחה אומרת שיש בעיה, שהוא לא בר-דעת, אז הוא ודאי צריך להיות מיוצג. 

ד"ר אריה באוור:

	אלא אם כן החולה בעצמו מסרב.

היו"ר שאול יהלום:

	מה זה מסרב? 

ד"ר אריה באוור:

	באותה מידה כמו שהוא מסכים, הוא גם יכול לסרב. 

היו"ר שאול יהלום:

	אני חולה פסיכיאטרי, אז אתה מסכים לסירוב שלי? אולי זה סירוב שנובע מכך שאני לא מבין את מהות הייצוג של העורך-דין ואני לא מבין במה הוא יעזור לי. 

ד"ר אריה באוור:

	זה יהיה התפקיד שלנו - של משרד הבריאות -  להסביר את האפשרות של קבלת הייצוג של עורך-דין. עורכי הדין בעצמם יהיו בתוך המחלקות - זה קיים גם היום - יש להם אפשרות גישה לחולים, לשבת, לדבר איתם, להסביר להם, וההחלטה אחר כך אם כן או לא יהיה מיוצג. זה לא אנחנו נוקטים בעמדה הזאת. 

ג'ודי וסרמן:

	רק עכשיו קיבלתי את הנוסח והתחלתי לעיין בו, כך שההערות הן לשלוש הפסקאות הראשונות שהספקתי לקרוא עד עכשיו. 

	ראשית, באמת מדובר על זכות ולא על חובה. כלומר, ירצה האיש - יהיה מיוצג; לא ירצה האיש - לא יהיה מיוצג. 

	בפסקה (ב) מדובר על כך שהוא יהיה זכאי להיות מיוצג על-ידי עורך-דין משל עצמו, שנתמנה לתת שירות משפטי לפי חוק הסיוע המשפטי. בחוק הסיוע המשפטי יש מספר מבחנים לקבלת סיוע משפטי, לפי התקנות: מבחן כלכלי, וכולי. 

לבנת משיח:

	זה לא קשור למבחנים, בהמשך יש תיקון לחוק.

ג'ודי וסרמן:

	מעבר לכך, היום - בחוק לטיפול בחולי נפש, סעיף 18 מדבר על חובת ייצוג, ככל שמדובר בהליך פלילי שניתן על-פי צו של בית-משפט. 

	אני אקרא את נוסח חובת הייצוג: "צו לפי סעיפים 15 עד 17" - שם מדובר על אשפוז או טיפול מרפאתי של נאשם בבית-משפט, על-פי צו של בית-משפט - "לא יינתן אלא בנוכחות סניגורו של החולה, ואם אין לו, ימנה לו בית המשפט סניגור". זאת אומרת, או שהאיש מביא לבד עורך-דין, או שבית המשפט ממנה לו עורך-דין. אין הליך פלילי של אשפוז או טיפול מרפאתי של נאשם על-ידי בית-משפט, בלי נוכחות עורך-דין. 

היו"ר שאול יהלום:

	אני עדיין חוזר ושואל. גב' משיח, תואילי להסביר לי - אנחנו מסתבכים ומסתבכים. אם אני אגיד שהוא לא בר-דעת - יכול להיות שאשתו רוצה לאשפז אותו לכל חייה ולהיפטר ממנו, אזי היא תעשה הכל כדי שלא יהיה לו עורך-דין. 

ד"ר אריה באוור:

	זה נכון לשני הצדדים - גברים ונשים. 

היו"ר שאול יהלום:

	יכול להיות שבכלל יש בעיה עם הילדים - בעיות ירושה, בעיות כספיות. אתה טוען שבית החולים יסביר לו. גם בית החולים לא תמיד רוצה שעורכי דין יתערבו.

	לכן אני אומר שאנחנו נכנסים כאן למנגנון שאתם לא תצאו ממנו. אנחנו נסתבך במבוכים. מה יותר פשוט מאשר לבוא ולומר: כפי שבבית משפט חייב להיות, כך גם בדיון שהוא חצי משפטי בוועדה פסיכיאטרית, מעין שיפוטי, צריך להיות עורך דין. מדוע לא?

לבנת משיח:

	אנחנו צריכים להתמודד עם כמה קשיים בנושא הזה. קודם כל, זה דבר שאנחנו מבקשים להתחיל בהדרגה. גם בנושא של הזכות לעומת החובה, אנחנו בחרנו בזכות לפני החובה. 

	יש לנו כוונות מסוימות מבחינת המנגנון שאנחנו מבקשים לעגן כדי שהזכות הזאת תקוים. אם יתברר שהמנגנון הזה לא פועל או במשך הזמן הזכות הזאת לא מקוימת - אנחנו נחשוב מחדש ונגיע אולי לחובה, אבל בשלב ראשון אנחנו מבקשים לקיים זאת כזכות משום שאנחנו מצד אחד רוצים להשאיר אוטונומיה מסוימת לחולה - לא להתייחס באופן פטרנליסטי מלכתחילה עם כל המנגנון - ומצד שני, יש קשיים מעשיים. 

	הקשיים המעשיים נפתרו על-ידי משרד הבריאות והם מתבטאים בכך שייתכן שאדם באמת איננו רוצה ייצוג, הוא במצב כזה שהוא איננו יכול לקיים מגע יעיל עם עורך-דין.

אופיר פינס-פז:

	אבל אז האשפוז הוא לא כפוי. 

לבנת משיח:

	הוא נמצא באשפוז כפוי, העניין שלו צריך לבוא עכשיו לוועדה. לצורך הבאתו לוועדה, אנחנו מבקשים שיהיה לו ייצוג. יש לו זכות ואנחנו רוצים שהוא יממש אותה.

	המנגנון שחשבנו עליו הוא לערב את הרשויות של בית החולים כדי להציב את הזכות שלו באופן אובייקטיבי ביותר שנוכל, להחתים אותו על מסמכים, ושיהיה מנגנון שיוודא שאכן בוצעו כל הדברים האלה.

	אם אנחנו מתחילים בצורה הפוכה, קובעים את החובה הזאת, זה אומר שאנחנו צריכים להפעיל את כל המנגנון - גם של הסיוע וגם של הסניגוריה הציבורית - לגבי אדם שייתכן שבסופו של דבר איננו מעוניין, ובאופן אמיתי הוא איננו מעוניין. 

היו"ר שאול יהלום:

	כשאנחנו מדברים על אשפוז כפוי, מדובר על אדם שהוא לא במצב נורמלי. מה זה אשפוז כפוי? אז פתאום הוא ריאליסט, הוא רואה את כל ההשלכות והוא יודע אם הוא רוצה או לא רוצה. זה תרתי דסתרי. מצד אחד - אשפוז כפוי, מצד שני - אני נותן לו את כל החופש. 

אילנה כהן:

	עם כל הכבוד, בישיבה הקודמת אמרתי את זה, וגם עכשיו - ואני שמחה שאני גם אחות ונמצאת בוועדה הזאת.

	כשמו כן הוא בדרך כלל - אשפוז כפוי. אנחנו יודעים איך לוקחים אותם. אז בואו נבהיר ולא נטאטא מתחת לשטיח, כי בדרך כלל למה עושים אשפוז כפוי? 

ד"ר אריה באוור:

	כי הוא לא מסכים מרצון, זה ברור. לא זו השאלה. אבל עדיין אדם באשפוז כפוי יכול להחליט במצבים מסוימים - גם כשהוא באשפוז כפוי - אם הוא רוצה או לא רוצה עורך-דין. 

אילנה כהן:

	לא אמרתי שהוא לא יכול להחליט, אבל בדרך כלל בעצם ההגדרה אשפוז כפוי - הוא לא בא מרצונו. 

ד"ר אריה באוור:

	יש מצבים שונים באשפוז הכפוי, אי אפשר לעשות הכללה. 

היו"ר שאול יהלום:

	ד"ר באוור, החוק זה הכללה. כל חוק הוא הכללה, השאלה לאיזה כיוון נעשית ההכללה. גם אדוני מציע הכללה, ואני מציע הכללה, אלא צריכים לראות איפה ההכללה יותר צודקת. 

	אני מקבל שיש אנשים באשפוז כפוי - אחד למיליון - שמסוגלים, אבל המצב ההפוך הוא יותר שכיח. 

ד"ר אריה באוור:

	אולי נשמע מה שקורה היום בשטח - הרי יש היום פרויקט שמתנהל בבית חולים - להסביר יותר את המאטריה של מה קורה היום בשטח: איך הם יודעים, איך הם מחליטים. 

אופיר פינס-פז:

	לכן אני חושב שהניסוח שאני הצעתי הוא לא מושלם, אבל הוא יותר טוב. הניסוח אומר קודם כל שמגיע לו. הוא יכול לוותר - אז הוא יכול לוותר בכתב, וכו'. 


ד"ר אריה באוור:

	זה יגרום להרבה בעיות ביישום של זה, אנחנו כבר היום נתקלים בבעיות. 

אופיר פינס-פז:

	להיפך. 

ד"ר אריה באוור:

	לא, העניין של החובה כשלעצמה תגרום לקשיים רבים.

אופיר פינס-פז:

	אפשר לוותר על החובה.

היו"ר שאול יהלום:

	ד"ר באוור, במה אדוני עוסק בפועל? 

ד"ר אריה באוור:

	אני מנהל המחלקה לפסיכיאטריה משפטית במשרד הבריאות. 

היו"ר שאול יהלום:

	תסביר לי את דבריך מדוע זה ייצור בעיות.

ד"ר אריה באוור:

	לכן רציתי שישמעו גם את אלה שעוסקים בכך בשטח. ישנם לבטים מאוד קשים, ישנן פה תפיסות שונות. מדובר פה על אנשים שהם משפטנים, רופאים שהם פסיכיאטרים, חולים שהם חולי נפש. האינטרסים לפעמים - כפי שאתה הזכרת - מנוגדים, הרצונות הם שונים. ישנן פה שאלות מאוד מהותיות ועקרוניות שעד היום אנחנו מתלבטים בהן ועוד לא הגענו להסכמה.

	לכן, המחלקה שלנו בשיתוף דינה פלדמן - שהיא נציבת שוויון זכויות למוגבלים - הכנו תוכנית להכשיר פסיכיאטרים בתחום של המשפטים, ומשפטנים בתחום של הפסיכיאטריה.

	לדוגמה, ישנה שאלה האם עורך-דין מייצג את רצונו של החולה, או הוא מייצג את האינטרס של החולה. לפעמים החולה רוצה דברים שברור לכל בר-דעת, שגם משפטן מבין, שאלה דברים שהוא לא יכול לייצג אותם כי זה לא לטובתו של החולה. אם החולה נמצא באשפוז כפוי והוא במצב של מסוכנות מאוד גבוהה לעצמו או לאחרים, והוא רוצה לצאת מבית חולים - אז צריך לייצג אותו בפני הוועדה ולשכנע את הוועדה שהוא ייצא מבית חולים? הרי לא יעלה על הדעת מצב כזה.

	יש פה שאלות מאוד קשות, מהותיות. לכן אנחנו מקיימים את המפגשים האלה - זה רק מפגש ראשון בסדרה, שאמור להיערך בסוף החודש הבא - ואם אנחנו נכניס לכל זה את העניין של החובה - או כמו שחבר הכנסת פינס מציע: אלא אם כן הוא יגיד שלא - זה יגרום לבעיות קשות. אני לא יודע בכלל איך נתמודד עם הבעיות האלה.



אופיר פינס-פז:

	אני הצעתי את ההצעה כדי להתגבר על הבעיה.

ד"ר אריה באוור:

	לכן אנחנו אומרים, כפי שגב' משיח מציעה, שנלך בהדרגה. למה ישר נרוץ לעניין של החובה? נראה איך זה עובד. אנחנו עכשיו מרחיבים את הפרויקט שעד היום מתנהל רק בירושלים גם לאזור המרכז, אנחנו מכניסים בתי חולים חדשים לתוך הפרויקט - דובר כבר עם מנהלי בתי חולים, כבר נקבעו פגישות איתם, אנחנו רוצים בהדרגה לעשות את זה - אז בואו נראה. תמיד אפשר יהיה אחר כך לשנות את זה.

היו"ר שאול יהלום:

	האם אנחנו יכולים לקבוע כלל שהמשפטנים שפועלים על-פי חוק זה, מה שמדריך אותם זה טובת החולה? 

	הרי מה אומר ד"ר באוור? שטובת החולה מתנגשת עם רצונו. זאת הנקודה. אדם נורמלי רגיל - טובתו היא רצונו, פחות או יותר. אבל כאן יכול להיות בהחלט שהוא רוצה לצאת מבית חולים, ונניח יידרס. הוא לא מבחין בין טוב לרע.

אופיר פינס-פז:

	או ידרוס.	

היו"ר שאול יהלום:

	השאלה היא האם אנחנו יכולים לפתור את הבעיה על-ידי הנחיה למשפטן? 

לבנת משיח:

	יש בעיה בכתיבה של דברים מסוג זה בחוק. לעומת זאת, אני חושבת שיש מן הברכה בהשתלמויות שעושים.

היו"ר שאול יהלום:

	אבל נניח המשפטן עלה כעת ארצה, ולא היה בהשתלמות. 

לבנת משיח:

	לפי מיטב הבנתי, על-פי ההכשרה שצריכה להינתן לאנשים האלה, זה לא מישהו שהגיע אתמול ומייד יישלח. אדם יעבור הכשרה לצורך ההופעה במנגנון מסוג זה. 

היו"ר שאול יהלום:

	תסבירו לי כמשפטנים. האם זה עניין של החוק, או חובת המשפטנים - כמו שאומרים שבועת הרופאים - או כללי האתיקה של משפטן לעשות מה שהוא טובתו של הפציינט, או רצונו? מה קורה היום? 

לבנת משיח:

	היום, לפי הבנתי, עורך הדין צריך לברר. 

אילנה כהן:

	יש בעיה עם זה. 

קריאות:

	- - -

ד"ר דוד וינר:

	סגן הסניגורית הציבורית הארצית. כללי האתיקה ברורים. כללי האתיקה אומרים שעורך-דין יפעל לטובת לקוחו בנאמנות ובמסירות ויעזור לבית-המשפט. הכללים האלה חלים גם על סניגורים ציבוריים.

היו"ר שאול יהלום:

	כאן יושבים גם סניגורים לא ציבוריים. 

ענבל רובינשטיין:

	לא משנה. זה לטובת לקוחו, זה על כלל עורכי הדין בארץ. 

היו"ר שאול יהלום:

	זאת אומרת, עורך-דין שפועל לפי הכלל האתי הזה, יבוא אליו החולה ויגיד: אני רוצה לצאת, תעשה את הכל כדי שאני אצא מחר, והוא מקבל חוות דעת שזה לרעתו, אז הוא צריך להגיד לו: אני מצטער מאוד, אבל הגעתי למסקנה שאתה צריך להיות מאושפז. האם זה כך? 

ד"ר דוד וינר:

	צריך לעשות כל שביכולתו לשכנע אותו ולהסביר לו. 

היו"ר שאול יהלום:

	הוא לא השתכנע.

ענבל רובינשטיין:

	יש עוד סעיף שבו הוא גם אמור לשמור על זכויותיו, ללא מורא. יש מתח מתמיד בכלל כשמייצגים לקוחות. גם כשאנחנו מייצגים בבית-המשפט לקוחות שיש חשש שהם חולי נפש, גם כשאנחנו מייצגים קטינים - יש מתח מתמיד בין הרצון לפעול בצורה פטרנליסטית לטובתם, לבין הרצון לייצג את זכויותיהם. 

	כללי האתיקה של לשכת עורכי הדין עומדים על המתח הזה, ועורך הדין חי בדילמה הזאת כל הזמן. 

אופיר פינס-פז:

	אגב, יש כאן איזושהי  עמותה שפנתה אלי ורוצה לפקח על עבודת הסניגוריה.




היו"ר שאול יהלום:

	אני הייתי מכניס כאן - או בתקנה או בסעיף - שלפני שהמשפטן ייצג, הוא יקבל אינפורמציה רפואית מהמטפלים. למעשה, זאת הנקודה.

לבנת משיח:

	זה ברור. הוא לא יכול לייצג ללא זה. 

תומר כרמי:

	הוא מקבל את התיק, את החומר הרפואי. 

היו"ר שאול יהלום:

	אני אומר שכאן צריך לבסס את העניין לא רק על "רשאי". "רשאי" זה דיפוזי מאוד.

ד"ר אריה באוור:

	מה החשש אם זה יישאר "רשאי"? 

אופיר פינס-פז:

	 אולי במקום "רשאי" יבוא "זכאי"? גם ב- (א).

תומר כרמי:

סעיף קטן (א) מתאר מצב שקיים גם היום. בעצם, ההתייחסות ב- (א) לגבי האפשרות ללקיחת עורך-דין פרטי.

אופיר פינס-פז:

האם זה קיים גם היום?

תומר כרמי:

כן, זה קיים גם היום.

אופיר פינס-פז:

אם זה קיים היום, אני מציע ללכת לנוסח שלי. 

תומר כרמי:

אבל מה שאנחנו מחדשים זה ב- (ב) וב- (ג).

אופיר פינס-פז:

אני מציע ב- (א), עם כל הכבוד, ללכת לנוסח שלי, שאומר שזאת זכותו אלא אם כן הוא החליט לוותר עליה.



מירי דביר:

אני מאוד מבקשת לקבל את הצד של הסיוע המשפטי מפני שמה שאנחנו הבנו עד היום, שכללי האתיקה מחייבים את הנציג המשפטי לייצג את רצון החולה.  איל גלובוס נמצא פה –  האם מקובל עליו מה שאמר נציג הסניגוריה, מפני שאנחנו לא שומעים את אותו דבר.

היו"ר שאול יהלום:

מר גלובוס, את מי אדוני מייצג?

איל גלובוס:

ראש הלשכה לסיוע משפטי, ירושלים. אנחנו עשינו את הפיילוט בירושלים. 

היו"ר שאול יהלום:

האם אתה לא מקבל את כללי האתיקה שהסניגור צריך לטפל לטובת החולה?

איל גלובוס:

יש כאן נקודה לא ברורה, יש כאן קושי מסוים כיוון שמדובר בחולי נפש. לגבי לקוח רגיל, ברור שמייצגים את טובתו וברור שמי שיודע את טובתו זה לא איזשהו גורם עלום מבחוץ, אלא אותו אדם עצמו שבוודאי יודע יותר טוב מכל אדם אחר מהי טובתו. ולכן בעצם בניסוח טובתו בדרך כלל מדובר על רצונו. אין מדובר כאן על איזושהי כפיית רצון על-ידי גורם אחר.

כאן יש מחלוקת. בהחלט ייתכנו מצבים שבהם הרצון של החולה ייראה נוגד את טובתו, ובהחלט יכולה להיעשות כאן מאחורי הקלעים עבודת שכנוע של שיחה, של ליבון הדברים, וכדומה.

אבל לפחות לעמדתי, ברגע שישנו הייצוג עצמו – הרי שעורך הדין מייצג את הרצון של הלקוח שלו, הוא מייצג את עמדתו, וזאת בעצם המטרה כמדומני של החקיקה כאן. המטרה של החקיקה כאן היא שיהיה ביטוי – כבר היום יש אפשרות לחולה לייצג את עצמו – ואז הוא מבטא את רצונו ואומר כרצונו. 

הרעיון כאן הוא שיהיה ייצוג באמצעות משפטן. כמובן שהוועדה לא מחליטה בהתאם לרצון. היא שומעת את הרצון, היא שומעת את עמדת הרופאים.

היו"ר שאול יהלום:

אבל איפה יש לך ספק שבמקרה של חולי נפש, טובת החולה לא בדיוק חייבת להיות רצונו, אלא היא צריכה להיות מכלול הנסיבות – כולל עמדת התיק, עמדת המטפלים? אם יש לך ספק בכך, צריך לרשום את זה.

אני אומר שאם יש ספק מבחינת כללי האתיקה, לצורך חוק זה צריך לרשום מהי בשביל המשפטן המייצג טובת החולה. טובת החולה או האינטרס של החולה היא מכלול הנסיבות, כדי שלא יבואו מחר בטענה. הרי גם עורך-דין צריך הגנה. מחר החולה ייצא לאחר האשפוז הכפוי, ויגיש תלונה ללשכת עורכי הדין שבמקום לעשות את רצונו, הוא עשה את רצון הרופא.

אופיר פינס-פז:

אבל זה לא בסעיף (א).



יואב קריים:

עורך-דין לא צריך להחליף את הוועדה.

היו"ר שאול יהלום:

למה הוא חושש מעורך-דין? כי הוא אומר שעורך-דין רק יחשוב על האינטרס של החולה. אם אתה מבטיח להם שעורך-דין יעשה את הכל לטובת החולה האמיתי, אזי הרבה חששות מוסרים.

אופיר פינס-פז:

אני ממש לא מציע להיכנס לזה.

(חבר הכנסת אופיר פינס-פז ממלא את מקום היו"ר שאול יהלום)

מירי דביר:

שמענו עכשיו את ההתנגשות, ואנחנו חושבים שיש לה פתרון. ההתנגשות הקיימת היא לפעמים בין רצונו וטובתו של החולה, על זה כולם מסכימים אני חושבת. הנציג המשפטי אכן לדעתנו אמור לייצג את רצון החולה, כפי שהחולה מביע – כולל אם הוא מביע את הרצון להשתחרר. 

הנציג מהצד השני, זאת אומרת הרופא, המשפחה – אם יש ייצוג משפחה – האפוטרופוס, הם צריכים לייצג את הצד האחר, ולמעשה יושב-ראש הוועדה הפסיכיאטרית הוא זה הקובע בין שני הצדדים. 

הבעיה כרגע, שבחוק הקיים חסר – ואפשר היה אולי להכניס את זה כאן – בדיוק האיזון הזה שאני ציינתי, שאילו הוא היה כתוב, הכל היה ברור. הבן-אדם הקובע והמחליט, במקרה הזה יושב-ראש הוועדה, צריך להיות ייצוג של מה הוא רוצה והייצוג של מה הוא צריך.

אילנה כהן:

זה לא רק יושב-ראש הוועדה. כל הוועדה.

מ"מ היו"ר אופיר פינס-פז:

אני מאוד מבקש. אני לא מסכים שיתקיים דיון בהקשר הזה. אנחנו לא נכנסים לדרכי עבודת הוועדה, אנחנו לא נכנסים לאתיקה של המשפטנים. בכל הכבוד, הדברים האלה קבועים. אם יש למישהו ערעור על כך – הוא יכול תמיד להגיש אותו.

אנחנו מנסים לקבוע כלל, שאדם לפני אשפוז כפוי יוכל להיעזר בעורך-דין בפני הוועדה, נקודה. העורך-דין יעשה את עבודתו, וכמובן שהוא יכול במקרים מסוימים לגרום בטיעונים המשפטיים שלו להכריע הכרעה מסוימת בוועדה, ויכול שהטיעונים שלו יידחו על-ידי הוועדה.

זאת הפרוצדורה. אנחנו יוצאים מנקודת הנחה שהמאושפז הפוטנציאלי מתקשה לייצג את עצמו לבד. זה הכל, אל תיכנסו מעבר  לכך. מי שייכנס מעבר לדברים האלה – מכשיל את החוק הזה, ולא יהיה חוק, משום שנכנסים לתיבת פנדורה שאף מחוקק לא יכול לתת לכך תשובה.

אילנה כהן:

אין להם סמכות להיכנס לדברים האלה.


היו"ר שאול יהלום:

האם סיכמתם משהו בזמן שנעדרתי?

אופיר פינס-פז:

שלא נכנסים לשני דברים. ראשית, לא נכנסים לשיקול הדעת האתי והמשפטי של העורך-דין המתמנה, משום שמי שייכנס לשיקול הדעת הזה – אני אומר לך, אדוני היושב-ראש, לא יוכל לצאת מזה במסגרת חקיקה רגילה.

שנית, לא להיכנס לדרך התנהלותה של הוועדה. אנחנו בסך הכל מנסים לייצר דבר אחד חדש, שהוא מאוד-מאוד חשוב – שהמאושפז הפוטנציאלי יוכל להיעזר ביועץ משפטי או בעורך-דין כדי לייצג את עצמו מול הוועדה, והוועדה יכולה להתחשב בטיעון, היא יכולה לדחות אותו. 

היו"ר שאול יהלום:

אז אתה מקבל את הנוסח? זוהי הצעת חוק שלך. אתה מקבל ראשון, אני הולך אחריך.

אופיר פינס-פז:

אני העדפתי לתקן את הנוסח על-פי הצעתי. אם זה יוצר קושי בלתי סביר – אני אסתפק בנוסח שבפני הוועדה, אבל אני מציע לשמוע אולי עוד דעות. 

ד"ר אריה באוור:

זה ייצור קושי בלתי סביר.

אלחנן זוכוביצקי:

ממונה על האגף לסיוע משפטי במשרד המשפטים. הייצוג פה, המפגש בין עורך הדין לבין החולה הוא שונה ממפגשים רגילים, שהקליינט מגיע למשרדו של העורך דין, פה אנחנו בעצם נמצאים במגרש של משרד הבריאות. כל המפגשים נעשים בבתי-החולים, ועורך הדין צריך להגיע לשם, ומה שחשוב כאן זה חובת המפגש ושלחולה תהיה האפשרות לדעת שיש עורך-דין ושהוא יכול להיעזר בשירותיו עד כמה שהוא מבין את המצב. 

אז הכוונה שלנו, ואני חושב שקיימת הסכמה בינינו לבין משרד הבריאות, זה אל"ף שיהיו מודעות גדולות שהחולים יידעו, שתהיה כריזה כשעורך הדין מגיע לבית החולים. הוא יקבל הודעה מאיתנו, ואני מניח גם מהסניגוריה הציבורית.

אילנה כהן:

	באמת,  רק בשביל זה אתה תצטרך לסגור את כולם. 

אלחנן זוכוביצקי:

	כל מאושפז חדש שאושפז בכפייה, יקבל מכתב שבו כתוב שהוא יכול להיעזר בשירותיו של עורך-דין מהסיוע המשפטי או מהסניגוריה הציבורית, והוא יחתום עליו. כשהוא יגיד: אני לא רוצה להיעזר בשירותים של עורכי דין מהסיוע או מהסניגוריה, יירשם פרוטוקול של הגורם המטפל בבית החולים. 



היו"ר שאול יהלום:

	זה כבר תקנון, לא ניכנס לפרטים. אני שואל – היום באה ניידת של עובדים מהפסיכיאטר המחוזי - נניח שאני המועמד לאשפוז - נכנסה אלי הביתה, אני השתוללתי, נתנו לי זריקה ואני בכלל ללא הכרה, אני מטושטש. מה אני יודע – עורך-דין, לא עורך-דין, כריזה. אני בעולמות אחרים, אני שוכב על המיטה.

אלחנן זוכוביצקי:

	עורך-דין במצב כזה גם לא יוכל לעזור לך. 

ד"ר אריה באוור:

	הוא לא יתקשר איתך במצב כזה. 

אילנה כהן:

	שאול, בחיים לא יקרה מה שאתה אומר. קודם כל, אתה תמצא את החולה בבית-החולים.

היו"ר שאול יהלום:

	יבוא עורך-דין לוועדה הפסיכיאטרית ויגיד: מאחר שהחולה תחת סמים, אני מבקש לערוך ועדה מחר, לתת לי 24 שעות עד שהחולה יתעורר. זה מקובל, אבל אם אני לא נותן את זה, ודאי אף אחד לא ימנה לי עורך-דין. אם זאת לא תהיה חובה – אז לא יהיה לי עורך-דין; אם זאת תהיה חובה – יהיה לי עורך-דין, והוא יסתכל על כל המכלול ויבקש דחיית הדיון.

אופיר פינס-פז:

	כן, אבל אז לא יהיה אשפוז.

ד"ר אריה באוור:

	למה אתה חושב שאם לא תהיה חובה – לא יהיה עורך-דין? יהיה לו עורך-דין. אם תהיה חובה או לא תהיה חובה, זה מה שישנה את הכל? 

היו"ר שאול יהלום:

	למה היום אין?

ד"ר אריה באוור:

	כי היום אנחנו עושים זאת באופן חלקי. אנחנו עושים את הפרויקט כפיילוט, אנחנו נרחיב את זה לכולם. עורכי דין נמצאים בבתי-חולים, הם נכנסים למחלקות.

היו"ר שאול יהלום:

	מדוע היום אין עורכי-דין במקומות שבהם אין פיילוט? 

ד"ר אריה באוור:

	יש לפעמים שכן מיוצגים. זה עדיין במצב התחלתי. 

היו"ר שאול יהלום:

	הצעת החוק באה לתקן את המצב. אתה צריך להסביר את ההבדל בין המצב אם תתקבל הצעת החוק, לבין המצב היום ללא הצעת החוק. הרי אתה אומר שגם היום הוא רשאי. 

אילנה כהן:

	לא. הוא לא יודע את זה.

היו"ר שאול יהלום:

	הוא לא בהכרה לדעת את זה. 

תומר כרמי:

	אבל היום זה לא במימון המדינה.

אילנה כהן:

	הרי במי אנחנו מדברים? לפעמים, רצון של משפחה, או מישהו בזדון, שמכניסים אדם שלא צריך להיות במקום הזה. 

	היו גם מקרים רבים, הרי אני ארכיון – לפעמים גם בצבא, מכניסים אותם למחלקות סגורות. בדרך כלל, אדם, כשהוא נכנס למקום כזה, זה הלם, ואז בשעות הראשונות הוא לא יודע אם הוא שפוי או לא שפוי – גם עם הסימום שמסממים אותו. היום אין את התודעה, זאת הבעיה.

ד"ר אריה באוור:

	כשיהיה החוק – תהיה התודעה.

אופיר פינס-פז:

	זה נכון שזה מצב קיים, אבל הוא לא מצב שקיים בחוק. עכשיו הוא יהיה קיים בחוק.

פרופ' צבי זמישלני:

	יושב-ראש איגוד הפסיכיאטריה וממלא-מקום מנהל בית-חולים גהה, ואני מעורה בתחום הזה הרבה. 

	כמה הבהרות. כאיגוד, אנחנו בעד העברת כל עניין האשפוז הכפוי לצינורות משפטיים. אין לנו בעיה עם זה, ומה שהיינו רוצים – אנחנו עובדים על כך, והייתי מאוד שמח אם חבר הכנסת פינס או מישהו אחר, היה לוקח את כל העניין, הכל היה עובר לבית משפט ואז היה עומד יועץ משפטי של בית חולים מול יועץ משפטי.

אופיר פינס-פז:

	כשאני אהיה שר המשפטים...

פרופ' צבי זמישלני:

	אני רוצה להפנות את תשומת לב הוועדה הנכבדה, כי אני חושב שחלק מהאנשים לא רואים את המאטריה.

	
מה שקורה היום – עקרונות המשפט אומרים שהחולה זכאי או חייב ייצוג, אבל הרופא הוא לא פרקליטות. אין צד שני היום. הרופא הוא עובד מדינה, ואני לא רוצה שניגרר למצב ציני, שכבר עכשיו אני מקבל את המתמחים שלי היום לוועדה – מה שעורך דין יגיד, תגידו לו מה שאתה רוצה. 

הרופא הוא לא פרקליטות, זאת אומרת מול הסניגור הנמרץ שכל מטרתו היא להצליח- כמו בסרטים – ולשחרר את החולה, עומד רופא שחוק, מיוסר, כפות-ידיים, שאין לו עניין. 

אופיר פינס-פז:

	אני מקווה שאתה מקצין בכוונה. 

ד"ר דינה פלדמן:

	אתה פשוט הפכת את הקערה על פיה. מי המותש? מי השחוק? באמת... אפשר לחשוב שהפסיכיאטרים מאושפזים בכפייה. 

היו"ר שאול יהלום:

	מן הראוי יהיה שנמנה סניגורים לרופאים...

פרופ' צבי זמישלני:

	בדיוק, זה מה שבסוף ייצא מזה, שעוד יהיה סניגור לרופאים. בניגוד לדעה המקובלת, לרופא אין עניין, ויש סכנה. זה לא דבר תיאורטי. חברי הכנסת, אני רוצה שתהיו מודעים כי זה בנפשנו. 

אופיר פינס-פז:

	בסדר,אז אנחנו הולכים על הנוסח הזה.

פרופ' צבי זמישלני:

	חולה משתולל בבית – זה לא מצב תיאורטי – סביר שהוא הפסיק תרופות, סביר שהוא צריך אשפוז בכפייה. הרופא לא היה שם, הרופא יודע על-פי מה שהיה שיש מקום – דרך הפסיכיאטר המחוזי – להוציא הוראה לבדיקה כפויה. 

	והתרשמו שאכן החולה הפסיק תרופות והוא פסיכוטי והוא זקוק להמשך אשפוז כפוי. פה, הרופא אמר את שלו. עכשיו, הדיון המשפטי. 

	אין שום מפגש. הרופא לא היה שם, הוא לא עד ראייה.

אופיר פינס-פז:

	תרשה לי לתקן אותך. הדיון הוא לא דיון משפטי, הדיון הוא דיון מקצועי. המאושפז נעזר בעורך-דין. 

פרופ' צבי זמישלני:

	הוא רשאי. שתי נקודות למחשבה. אני מנסה לדבר מהשטח של האיגוד שאני מייצג. ראשית, הסכנה היא – וזו סכנה מאוד מוחשית שקורית היום – שבמקום שהרופא יצטרך לעמוד להתנצח מול עורך-דין ולהוכיח שאכן לזרוק טלוויזיה של 18 אינץ' זה מסוכן – ויגידו לו: מה זה מסוכן? זה לא הורג אנשים, רק עם 29 אינץ' זה מסוכן - - -

ד"ר דינה פלדמן:

	סליחה, אתה מסיט את הדיון מהעיקר. אני מאוד מבקשת ממך. 

פרופ' צבי זמישלני:

	מה שיקרה היום, שהרופא יגיד למשפחה תפנו למשטרה, ושיפתחו כתב אישום, ויותר ויותר חולים יעברו למסלול הפלילי, בעל כורחנו. 

ד"ר דינה פלדמן:

	אתה מהלך אימים על הציבור. 

פרופ' צבי זמישלני:

	אני חי את זה יום-יום. 

ד"ר דינה פלדמן:

	אתה לא מבין שמול ערכי הטיפול יש ערכי זכויות אדם וכבוד האדם, שאותם עורכי הדין מביאים. 

פרופ' צבי זמישלני:

	לכן אני אומר - אנחנו מאוד נשמח אם בנורמה של תוך שני ימי עבודה כל נושא של כל חולה יובא בפני רשות משפטית, שהרופא יתן חוות דעת.

ד"ר דינה פלדמן:

	זה אומר שאתה מנסה לקדם משהו אחר.

פרופ' צבי זמישלני:

	ביום ה-14 יראו שהחולה חייב, ומה אם עורך-דין לא יגיע ? לא יהיה דיון? החולה ילך הביתה אחרי שבועיים אשפוז? זה לא מעשי. 

	הרופאים לא נגד. זאת סכנה שיותר ויותר חולים ילכו למסלול הפלילי, ויותר חולים ישוחררו, בניגוד להיגיון. 

אופיר פינס-פז:

	בסדר, אני חושב שהחוק הוא מידתי. ההצעה היא מידתית. 

היו"ר שאול יהלום:

	פרופ' זמישלני, אתה יודע מה, אנחנו בכלל לא צריכים משפטנים. אם הכל הולך על מי מנוחות – באמת יש בעיה עם אשפוז, והחולה הוא פסיכוטי והוא הפסיק תרופות, ובאמת הוא בא לרופא הטוב ביותר, ובכל השיקולים אין טעויות ובאמת אין שום בעיה ונותנים לו בדיוק את הטיפול הכפוי, אבל אחרי שהוא יוצא הכל בא על מקומו – מה אנחנו צריכים משפטנים. הכל נעשה על אדני המקצועיות. המשפטנים רק מקלקלים את האווירה.

	הבעיה היא שאנחנו עדים לתופעות קשות. אילו לא היו תופעות קשות שהמריצו את המציע להציע, לא היינו מציעים. 

	יש תופעות קשות, שהתברר שנעשו צעדים שרירותיים כלפי אנשים, שלא היו צריכים להיעשות והיו מיותרים. הם נעשו או על סמך שיקול דעת מקצועי מוטעה, או על סמך זה שהם לא חזרו עם שיקול הדעת המקצועי המוטעה בזמן לדיון נוסף בוועדה, או על סמך הערעור, או על סמך שהחולה –מרוב בעייתיות – עשה טעויות שהכשילו אותו, או – ואינני רוצה לומר – אבל יש גם רוע לב לפעמים, אכזריות, בכל מקצוע. הייתי אומר הזנחה, לצורך העניין. 

	כל הדברים הללו הביאו את הצורך לכך שהחולה יהיה מיוצג. זה לא בא מעצמו. אתה בא ואומר: אל תשפכו את התינוק יחד עם המים, ואנחנו מסכימים, אלא שאנחנו רוצים לעשות את העניין הזה בדרך שתסגור את המקרים השוליים. 

ד"ר דינה פלדמן:

	זה לא כל כך שולי.

היו"ר שאול יהלום:

	ואומרת ד"ר פלדמן שזה לא כל כך שולי. אם אנחנו נקבל את דרך המלך – שהיא היום בסדר – ולא נמצא את הדרך שסוגרת את המקרים השוליים, אז מה הועלנו? אז אנחנו משאירים את המצב כפי שהוא. 

	לכן, יבין אדוני. אנחנו כאן לא באים לפגוע במקצוע שלכם ואנחנו מאוד מעריכים את המקצועיות, אבל בכל דבר יש טעויות. לפעמים הטעות נגרמת על-ידי עצם סוג האנשים שאתם מטפלים בהם, זה מזמין טעויות אפילו. 

	לכן אנחנו רוצים להיות בטוחים שהמקרים השוליים לא יקרו יותר, ואנחנו רוצים לעשות זאת בדרך הטובה ביותר שתסגור את המקרים האלה. זה כל מה שאנחנו מבקשים. 

פרופ' צבי זמישלני:

	הרופאים לא צד בעניין. 

היו"ר שאול יהלום:

	הרופאים צד בעניין בכך שהם בחרו את המקצוע הזה. מי מחליט על אשפוז כפוי? אתם. 

פרופ' צבי זמישלני:

	אנחנו ממליצים. 

אופיר פינס-פז:

	הוא מייצג את הגילדה, את הסקטור הזה. אתה לא מבין? 

ד"ר דינה פלדמן:

	המילה חובה לדעתי היא יותר שאלה תקציבית, אבל למה אני לא אוהבת אותה בסעיף הזה? משום שמנקודת מבטם של המתמודדים, החולים, התחושה שלהם שהנה שמו עליהם עוד כפייה. גם כפו עליהם את האשפוז, ועכשיו גם כופים עליהם את העורך דין. 

	אני חושבת שצריך פה איזושהי חלוקה יותר של הזכות שלהם לבחור את זה, ויותר להטיל את חובת היידוע בנושא הזכות הזאת על המערכת. 



אופיר פינס-פז:

	נכון. אפילו בחוק הראשי, ולא בתקנות.

ד"ר דינה פלדמן:

	בחקיקה ראשית אני מתכוונת. 

אופיר פינס-פז:

	אני חושב שזה בסדר. כפי שבאים לחשוד ואומרים לו: אלה חובותיך-זכויותיך, באים לאדם לקראת אשפוז וחייבים להודיע לו: זכותך לקבל עורך-דין. 

היו"ר שאול יהלום:

	בואו נכניס שלושה תיקונים, ונראה האם אנחנו יכולים להסכים עליהם. התיקון הראשון, כפי שאמרתי בהתחלה, שהחולה כאן זה גם בני משפחתו והאפוטרופוס עליו. כל מי שאחראי עליו, או קרוב אליו. 

לבנת משיח:

הם יכולים לבקש, אבל לא יכולים לחייב אותו. 

אופיר פינס-פז:

	זה מסוכן. זה ניגוד עניינים. 

היו"ר שאול יהלום:

	החולה כרגע בהרדמה. רשאי בנו לבוא ולהגיד: אני מבקש שהוא יהיה מיוצג.

ג'ודי וסרמן:

	חוק הכשרות המשפטית והאפוטרופסות חל גם על אפוטרופוס של אדם, אז אם מדובר באדם שמונה לו אפוטרופוס או שיש קרוב משפחה שאחראי לו – הייצוג - - -

אופיר פינס-פז:

	אני בעד מה שאומר היושב-ראש. אסור לקרוב המשפחה להגיד שלא למנות לו. הוא יכול רק להגיד למנות לו. 

תומר כרמי:

	ואם החולה לא רוצה?

היו"ר שאול יהלום:

	החולה לא מבין. 

ג'ודי וסרמן:

	אתה מדבר על חולה לא בהכרה, שיהיה ייצוג לחולה באמצעות משפחה.

היו"ר שאול יהלום:

	או לא בהכרה או לא בר-דעת. החולה הוא פסיכוטי. הבן שלו, אשתו, יכולים להגיד: הוא רשאי, נא למנות לו עורך-דין. 

ג'ודי וסרמן:

	בוודאי, אבל זה עדיין ייצוג לאיש, זה לא ייצוג למשפחה. זה ייצוג לאיש, אבל מי שיעזור לעורך-דין לתקשר יהיה קרוב משפחה במקרה הזה.

היו"ר שאול יהלום:

	לא. לדרוש את המינוי שלו. 

אופיר פינס-פז:

	אבל אם החולה הוא חולה במחלת הרדיפה, הוא יחשוב שעושים לו את זה דווקא.

היו"ר שאול יהלום:

	החולה פסיכוטי, הוא לא מבחין בין טוב לרע, הוא לא מבין מה זה עורך-דין. הוא חושב שהעורך-דין הוא חלק מהרופאים. לכן אני אומר: גם הבן שלו יכול לדרוש. 

ג'ודי וסרמן:

	ומה קורה כאשר יש ניגוד עניינים? כאשר החולה אומר: אני לא רוצה, ובן המשפחה אומר: אני כן רוצה.

אופיר פינס-פז:

	שאול, אי-אפשר. החולה יחשוב שהמשפחה מסדרת לו תרגיל. אי אפשר לצאת מזה. יכול להיות מצב ששני קרובי משפחה יגידו דברים שונים. 

	לכן אני אומר: או שנלך על הנוסח שלי, שאומר מגיע לו אלא אם כן הוא מוותר, או נלך על הנוסח שחייבים להודיע לו לפני, עם הצו. 

היו"ר שאול יהלום:

	אני הולך על הנוסח שלך. 

אופיר פינס-פז:

	תביא שני נוסחים למליאה.

ד"ר דינה פלדמן:

	היופי של העניין הזה, שזה ממקד את כל תשומת הלב בחולה עצמו, נותן לו את האפשרות לבחור - זה מסבך את העניין - אבל זה לא רק ברמה הלוגיסטית, אלא ברמה של תפיסת העולם שהוא במוקד והוא עושה את ההחלטה. ואני חושבת שאנחנו ממעיטים בערכו לעשות את ההחלטה הזאת.



ד"ר אריה באוור:

	נכון, במסוגלות שלו לקבל את ההחלטה הזאת.

היו"ר שאול יהלום:

	דינה, אני עדיין לא תופס. מדובר בחולה במצב פסיכוטי – שמקבל תרופות, הוא 80% מטושטש, הוא לא מבחין בין טוב לרע, ספק גדול אם הוא ער.

ד"ר דינה פלדמן:

	אני חושבת שתפיסת העולם שלך לגבי החולים לא עומדת במבחן המציאות. 

ענבל רובינשטיין:

	אני הסניגורית הארצית הציבורית. אנחנו מייצגים הרבה מאוד חולי נפש בבתי המשפט. 

היו"ר שאול יהלום:

	הסניגורית הציבורית הארצית – במקום פרופ' קנת מן – מזל טוב. מה עשית לפני כן?

ענבל רובינשטיין:

	הייתי סניגורית מחוזית במחוז תל-אביב והמרכז. 

היו"ר שאול יהלום:

	שיהיה לך בהצלחה.

ענבל רובינשטיין:

	תודה רבה. אני מסכימה עם מה שאמרה ד"ר פלדמן לגבי המרכזיות של החולה ויכולת הבחירה שלו. לי יש כן בעיה עם הטלת כל כובד המשקל של היידוע והאחריות על כך שהחולה יוכל לבקש, על המנגנון של בית החולים. לא שאין לי אמון במנגנון של בית החולים, בפיילוט שאנחנו ערכנו בזמנו בבית החולים "אברבנאל" במשך שנה  וחצי היה שיתוף פעולה מצוין בין מנגנון בית החולים לבין הסניגוריה הציבורית. 

	אנחנו מכירים בחקיקה הראשית הוראות חוק שמטילות אחריות על המערכת, וחבר הכנסת פינס הזכיר את זה בעניין של חשודים ועצורים. אנחנו עדים לכך – רק אתמול כתבנו מכתב בקשר לזה – שלמשל במחוז תל-אביב, רק 5% מהחשודים העצורים שבסופו של דבר מיוצגים על-ידי הסניגוריה הציבורית, מקבלים על כך הודעה מוקדמת ומיודעים על כך ממי שמחויב בחקיקה ראשית לעשות את זה.

	לכן, לי באופן אישי, אין בעיה עם ההצעה. אני תומכת בהצעה של יושב-ראש הוועדה לאפשר לבני משפחה לפנות לסיוע המשפטי ולסניגוריה הציבורית. הרי ממילא, חובתו של עורך הדין ונאמנותו של עורך הדין לעולם היא ללקוח שלו, ולא לבני המשפחה – אפילו כשבני המשפחה משלמים את שכרו, על אחת כמה וכמה אם מדובר בסניגור ציבורי או בעורך דין מהסיוע המשפטי, שאין לו שום מחויבות.

	העניין הוא שזה עוד ערוץ תקשורת לחולה, חוץ מאשר באמצעות המנגנון של בית-החולים, עם האפשרות לקבל סיוע משפטי. אני מכירה זאת מהשטח – בני משפחה של עצורים מגיעים אלינו למשרד ואומרים: תעזרו לנו, נעצר הבן שלנו לפני שלושה ימים. 


ד"ר דינה פלדמן:

	אבל בני המשפחה הם שהביאו למעצרו?

ענבל רובינשטיין:

	את יודעת מה, לפעמים כן. 

היו"ר שאול יהלום:

	יכול להיות שהוא מסומם בבית-חולים. 

ענבל רובינשטיין:

	הנאמנות היא רק אליו. הוא לא צריך אפילו לדעת מי פנה.

היו"ר שאול יהלום:

	אז באה לסניגוריה אשתו.

ג'ודי וסרמן:

	גם לפי הצעת החוק הזאת, אשתו יכולה לבוא לסניגוריה.

ענבל רובינשטיין:

	לא. לפי הצעת החוק הזאת לא. עד שהחולה לא יחתום על בקשה.

ג'ודי וסרמן:

	איפה יש בקשה? יש הוראות לביצוע ששר המשפטים רשאי לקבוע. 

ענבל רובינשטיין:

	כתוב: ביקש חולה להיות מיוצג. לא כתוב: ביקש חולה או בן משפחתו. סעיף 29א(ה).

היו"ר שאול יהלום:

	אנחנו מוסיפים "או בן משפחתו".

ג'ודי וסרמן:

	בסעיף קטן (ה).

היו"ר שאול יהלום:

	שנית, כפי שאמרתם, אנחנו מרחיבים וכותבים בחקיקה ראשית את זכות היידוע.

אופיר פינס-פז:

	חובת היידוע.

היו"ר שאול יהלום:

	חייבים להודיע לחולה ולמשפחתו על הזכות שלו להיות מיוצג, ובמידת הצורך לקבל סניגור או סיוע. מתי הוא יקבל סניגור ומתי סיוע?

אופיר פינס-פז:

	כתוב.

היו"ר שאול יהלום:

	הנקודה השלישית – בסעיף קטן (ו) חייבים להוציא תקנות. 

ד"ר דינה פלדמן:

	אני מבקשת הערה טכנית – האדם החולה. לא החולה. אם אפשר להכניס בחוק בכל מקום.

לבנת משיח:

	זה צריך להיות מתאים למינוח שבחוק.

ד"ר משה קליאן:

	שמי ד"ר קליאן, אני הפסיכיאטר המחוזי של ירושלים. יש לי הצעה שאולי תרגיז רבים, אבל כדאי לחשוב עליה – שזה לא יהיה כל עורך-דין, זאת אומרת שהעורך הדין הזה יצטרך לקבל איזושהי הסמכה או מינוי מסוים לצורך הזה, כך שהוא יוכל לייצג אולי באופן יותר כללי אנשים עם מוגבלויות, או חולי נפש לצורך העניין.

היו"ר שאול יהלום:

	מדוע?

תומר כרמי:

	זה צריך להיות בחקיקה ראשית. 

ד"ר משה קליאן:

	אני חושב שזה יחייב – אני מקווה – עורכי דין לעבור השתלמות מסוימת - -

אופיר פינס-פז:

	אז תכתוב את זה.

ד"ר משה קליאן:

· - להפגין ידע מסוים, להפגין גישה מסוימת שהיא שונה.

לבנת משיח:

	הוא עבר הכשרה.

היו"ר שאול יהלום:

	הוא טוען שאם הוא לא יעבור השתלמות – אזי לא יתנו לו לטפל. 

ד"ר משה קליאן:

	אני חושב שיש שוני בין ייצוג אדם בהליך פלילי, או כל הליך אחר בבית-משפט, לבין ייצוג אדם בוועדה פסיכיאטרית מחוזית. 

קריאה:

	אבל זה צריך להיות בחקיקה ראשית. 

היו"ר שאול יהלום:

	יש כאן שתי בעיות. באופן עקרוני, אדוני צודק ומה שאדוני טוען הוא מאוד הגיוני. אבל אנחנו, בתור מחוקקים, קודם כל אנחנו רוצים חקיקה עכשיו, זאת אומרת שיהיה מייד תיקון.

	שנית, אנחנו  חוששים שלא יהיו מספיק עורכי דין שירצו לעבור את זה. נשאל את הסיוע ואת הסניגוריה.

ענבל רובינשטיין:

	כאשר מדובר בעורכי הדין של הסניגוריה הציבורית – ואני משוכנעת שגם בסיוע המשפטי זה כך – זה רק עורכי דין שנבחרו בקפידה על-ידינו כמתאימים לכך מבחינת אישיותם ושמתאימים לטיפול הזה, כי זהו טיפול מאוד-מאוד קשה. מאוד קשה לייצג חולי נפש, זוהי מעמסה נפשית מאוד-מאוד קשה - אני יכולה להגיד זאת כמי שהתנסתה בזה. הם גם עוברים על-ידינו הכשרה מיוחדת. אנחנו נוהגים כך גם בתחום הקטינים.

היו"ר שאול יהלום:

	מה אומר הסיוע המשפטי?

אלחנן זוכוביצקי:

	כל עורכי הדין שאנחנו נמנה לצורך הייצוג אלה עורכי דין שאנחנו בוחרים – שיידעו את המאטריה, שיעברו השתלמות, וכדומה. אין שום בעיה בעניין הזה.

אופיר פינס-פז:

	האם אתם יכולים להעביר אליו מה כוללת ההשתלמות?

קריאה:

	הוא חבר בוועדת ההשתלמויות. 

היו"ר שאול יהלום:

	ומה עם עורך-דין פרטי?

אופיר פינס-פז:

	הוא אומר זאת בבדיחותא.

ד"ר משה קליאן:

	לא רציתי להעלות את הנקודה הזאת, אבל יש מקרים שהסתיימו באסון. אף אחד לא מזכיר את המקרים האלה.  על-פי ההליכים הכל היה בסדר, אבל הסוף היה מאוד לא טוב. או מישהו מת, או שהחולה חזר בצו בית-משפט לאשפוז.

אופיר פינס-פז:

	אבל זה קורה גם בלי הליכים משפטיים. יש בידי קטע עיתון – אגב, לא רלוונטי לדיון- אבל שמוכיח שגם באשפוז כפוי בלי עורך-דין, לוקה בנפשו רצח את אמו. לא גילית כאן משהו שאנחנו לא יודעים.

	ההליך המשפטי לא נועד למנוע אשפוז כפוי. הוא נועד למנוע עוולה, הוא נועד למנוע אשפוז כפוי שלא בצדק.

ד"ר משה קליאן:

	זה בכל זאת שונה. 

היו"ר שאול יהלום:

	אני מציע להכניס זאת בתקנות – שהסניגוריה הציבורית והסיוע המשפטי יעבירו השתלמויות מיוחדות לעורכי דין, ועכשיו השאלה איך נסדר זאת עם עורכי דין פרטיים. 

לבנת משיח:

	אי אפשר לסדר את זה. לא יכולים להגביל אותם. 

היו"ר שאול יהלום:

	אם משרד המשפטים יעשה השתלמות - - -

לבנת משיח:

	אדם בוחר לעצמו עורך-דין, באופן חופשי. 

אופיר פינס-פז:

	אם הוא בוחר לעצמו – זאת זכותו. אי אפשר להגיד לו איזה עורך-דין לקחת. אדם שמשלם מכיסו, תגיד לו איזה עורך-דין לקחת?

ג'ודי וסרמן:

	אתה לא יכול להיכנס לזה.

היו"ר שאול יהלום:

	בואו לא נגזים. יש דברים רבים שבעבורם צריך נוטריון, ואומרים שאם עורך-דין לא עשה קורס נוטריון – זה לא מספק.

אופיר פינס-פז:

	אתה משווה נוטריון לזה? זאת לא דוגמה טובה.

היו"ר שאול יהלום:

	זה יותר גרוע, מדובר בדיני נפשות. קודם כל, אפשר. אם אתם אומרים לא, אז לא.

אופיר פינס-פז:

	אי אפשר. בעיני גם אי אפשר.

ד"ר דינה פלדמן:

	אני רוצה לבקש שההכשרה – זאת גם היתה ההסכמה בין משרד הבריאות למשרד המשפטים – היא לא רק לעורכי הדין המייצגים, אלא גם למערכת המקצועית ולוועדות, בנוגע להיבטים החדשים שנכנסים פה. אני מבקשת שבתקנות יהיו שלוש הקבוצות האלה הרלוונטיות.

היו"ר שאול יהלום:

	בסדר. האם אנחנו צריכים להגיד שר המשפטים, בהתייעצות עם שר הבריאות, יקבע תוך חצי שנה את התקנות? שישה חודשים זה סביר?

ד"ר דינה פלדמן:

	אני עובדת על הנהלים, לא על התקנות. הנהלים כבר כמעט גמורים. הוורסיה עוברת כעת למשרד הבריאות.

היו"ר שאול יהלום:

	התקנות – הוראות לביצוע, אם החוק הזה לא יבוצע – שישה חודשים זה מעל ומעבר.

נטע דגן:

	אם אפשר להעביר את זה דרך ועדת העבודה. 

היו"ר שאול יהלום:

	באישור ועדת העבודה והרווחה.

לבנת משיח:

	שאלה אם אתם רוצים את כל פרטי-הפרטים, כי כל דבר מעכב ומכביד.

אופיר פינס-פז:

	צריך. 

היו"ר שאול יהלום:

	לא נעכב, תביאו את זה לכאן. אם היינו אומרים שלוש שנים – יש בעיה עם הכנסת, אבל חצי שנה עוד נהיה פה.

ג'ודי וסרמן:

	כלומר, אישרנו שישה חודשים, באישור הוועדה, תקנות חובה. שאלתי היא לגבי סעיף 1, האם כל הדיונים בוועדות הפסיכיאטריות מכוסים כאן.

אופיר פינס-פז:

	כל הפורומים.

ג'ודי וסרמן:

	כל סוגי הדיונים שמתקיימים, זאת אומרת: אשפוז, טיפול, שחרור, ערר, וכו'.

אופיר פינס-פז:

	האם התייחסתם לכל הווריאציות?

לבנת משיח:

	כך אנחנו חושבים.

ג'ודי וסרמן:

	הכוונה היא לכלול כאן את כולם. 

מירי דביר:

	אני מבקשת לעצור לרגע לפני שעוברים הלאה לגבי אותו נושא שהעברנו אליך ולמשרדי הבריאות והמשפטים בהמשך לדיון הקודם. 

	אמר כבוד חבר הכנסת אופיר פינס, שהליך משפטי נועד למנוע עוולה, והייצוג המשפטי נועד קודם כל לכך. אם כרגע, מתוך הדוגמאות שהבאנו, אנשים משתחררים או לא מגיעים בכלל לאשפוז או לוועדה פסיכיאטרית – לא מגיעים להליך הזה כי ההליך מתרחש בקהילה, וגם ההשתלמויות וגם הפרויקטים הניסיוניים היום, כולם מתחילים אחרי שאדם כבר באשפוז או במעצר, בעצם האמת שהכל מתחיל בקהילה, שם נמצא האדם בהידרדרות. 

	אם אין דרך לפנות, ואם כבר מצליחים לפנות, משחררים חולים על-ידי ייצוג משפטי בגלל שהפרוצדורה לא קוימה על-פי חוק - מה שקורה באמת - כשהסיבה היא שהחוק עצמו לא מאפשר את יישום הפרוצדורה עצמה, זה אומר שהחוק הוא פרדוכסלי כרגע. 

אופיר פינס-פז:

	למה זה רלוונטי? את רוצה לשנות את כל החוק?

מירי דביר:

	אני אסביר מדוע זה רלוונטי. רלוונטי הוא שאותן עוולות או פרדוכסים, שזה בלתי ניתן ליישום, שהיום פוגעים בחלק מהזכויות של חלק מהחולים. בגלל ייצוג משפטי – שהוא מבורך, ואנחנו בעדו – אותם דברים יחמירו, יעמיקו ויתרחבו.

אופיר פינס-פז:

	אם את יודעת את כל הידע הזה, את צריכה לשבת אולי עם היועצת המשפטית או עם מישהו אחר, וליזום תיקונים בחוק כדי שהדבר הזה לא יקרה, אבל את לא יכולה לצפות שנעשה זאת על רגל אחת לפני קריאה שנייה ושלישית. 




מירי דביר:

	אין היום דרך ליישם בדיקה כפויה.

אילנה כהן:

	אין תקציב לקהילה. אנחנו יודעים יפה מאוד שהיום סוגרים את המחלקות, החולים יוצאים החוצה ואין להם טיפול. 

ד"ר דינה פלדמן:

	אין טיפול כי שומרים את הכספים בבתי-החולים ולא מעבירים לקהילה, עם כל הכבוד.

היו"ר שאול יהלום:

	חבר הכנסת פינס, היא אומרת לך שאתה משפר צד אחד, ואתה מגביר את האפליה.

אופיר פינס-פז:

	היא רוצה שאני עכשיו אביא עוד הצעת חוק, שתשנה.

מירי דביר:

	לא זה מה שאני רוצה. אני רוצה למנוע לפחות במינימום את אותו פרדוכס, לתקן סעיף בחוק. 

אופיר פינס-פז:

	אז את רוצה שנציע הצעת חוק, מדוע את אומרת שלא?

מירי דביר:

	או לחילופין – תקנה שתאפשר למשפחה לבצע בדיקה כפויה. 

היו"ר שאול יהלום:

	מה שאת רוצה זה לא בסעיף הזה. את רוצה לתקן סעיף אחר. 

אופיר פינס-פז:

	אבל אי אפשר לעשות זאת בקריאה שנייה ושלישית. 

היו"ר שאול יהלום:

	אין לנו סמכות - ככה הוגי הכנסת בנו אותה – שאנחנו לא יכולים עכשיו בהזדמנות זאת לתקן סעיף אחר בחוק אם זה לא הופיע בהצעה המקורית. היום, במצבנו – בין קריאה ראשונה לקריאה שנייה ושלישית – זה נקרא "נושא חדש" שהוא לא שייך לנושא.

	לכן, מה שמציע חבר הכנסת הנמרץ, מר פינס, שתשבי איתו, תסבירי לו, ואם הוא ישתכנע- הוא מוכן להגיש הצעת חוק. 

	סיימנו את סעיף 1.  סעיפים 2, 3, ו-4 אלה סעיפים שלמעשה מתקנים חוקים אחרים שנובעים מהעניין הזה.

"2. תיקון חוק הסניגוריה הציבורית
      בחוק הסניגוריה הציבורית, התשנ"ו-1995 (להלן – חוק הסניגוריה הציבורית), בסעיף 18(א),
      בפסקה (2) בסופה יבוא "(להלן – חוק טיפול בחולי נפש), וכן חולה כאמור בסעיף 29א לחוק 
      טיפול בחולי נפש שמתקיים בענינו דיון בפני הוועדה הפסיכיאטרית, לפי הוראות סעיף 28 
      לחוק האמור או דיון בערעור על החלטת הוועדה הפסיכיאטרית לפי סעיף 29 לחוק האמור."

"3. תיקון חוק הסיוע המשפטי
      בחוק הסיוע המשפטי, התשל"ב-1972 (להלן – חוק הסיוע המשפטי)-
(1) בסעיף 9 –
(1) האמור בו יסומן "(א)", ובו, אחרי "כאמור" יבוא "בפרט 1";
(2) אחרי סעיף קטן (א) יבוא:
"(ב) ייצוג כאמור בפרט 2 בתוספת יוחל בהדרגה לפי אזורים, בבתי חולים ובמועדים    
       כפי שיקבע שר המשפטים בצווים, ובלבד שההחלה תושלם לא יאוחר מיום י"ב 
      בניסן התשס"ז (31 במרס 2007).";

לבנת משיח:

	זה ביטוי של ההחלה ההדרגתית.

היו"ר שאול יהלום:

"(2) בתוספת, בסופה יבוא:
       "2. לחולה המאושפז על פי הוראת אשפוז או הנמצא בטיפול מרפאתי על פי הוראה לטיפול
             מרפאתי, כאמור בסעיף 29א לחוק טיפול בחולי נפש, התשנ"א-1991 (בתוספת זו – חוק
             טיפול בחולי נפש) –
(1) ייצוג בדיונים בפני ועדה פסיכיאטרית כאמור בסעיף 29א לחוק טיפול בחולי נפש,
וסעיפים 3 ו-4 לא יחולו;
(2) ייצוג בערעור על החלטת ועדה פסיכיאטרית כאמור בפסקה (א), וסעיף 3 לא יחול."

ג'ודי וסרמן:

	חוק הסיוע המשפטי, בסיסו מדבר על מתן סיוע משפטי למי שאין ידו משגת לשאת בו. בסעיף 3 לחוק הסיוע המשפטי נקבעה הסמכה בתקנות – יש תקנות מאוד ארוכות לעניין המבחנים הכלכליים, שבהן אדם צריך לעמוד כדי שהוא יהיה זכאי לסיוע משפטי. סעיף 4 מדבר על כך שראש הלשכה רשאי לדחות בקשה אם אין בסיס סביר מבחינת הדין, זאת אומרת הוא בודק מבחינה מהותית האם  יש "קייס" לאדם, לכאורה לפחות, לפני שהוא מחליט לתת לו סיוע משפטי.

	התוספת בעצם מחריגה את הכללים הכלליים של החוק הזה, אבל אנחנו רואים הבחנה בין ייצוג בוועדות הפסיכיאטריות בדרג ראשון, נקרא להן, לייצוג בערר. 

	לגבי הייצוג בדרג הראשון, נקבע שסעיפים 3 ו-4 לא יחולו, כלומר לא הבחינה הכלכלית ולא הבחינה המהותית, אלא בכל מקרה אדם יהיה זכאי לייצוג על-ידי עורך-דין. לעניין ייצוג בוועדת ערר - - -

איל גלובוס:

	ערעור בבית-משפט מחוזי.

ג'ודי וסרמן:

	ועדת הערר כלול ב- (א).

טליה אדרי:

	זה לא ועדת ערר. ערעור בבית-משפט מחוזי. 

קריאה:

	יש ועדה פסיכיאטרית מחוזית.

ג'ודי וסרמן:

	ייצוג בערעור – רק המבחן הכלכלי לא יחול, אבל הבחינה המהותית, סעיף 4, כן יחול.

היו"ר שאול יהלום:

	מה זה הבחינה המהותית?

ג'ודי וסרמן:

האם יש בסיס סביר מבחינת הדין לעמדה שלו. נעשית בדיקה מקדמית, זאת אומרת לא בכל מקרה האדם יהיה מיוצג.

אופיר פינס-פז:

גם כך הם הלכו לקראתנו מעל ומעבר. הרי במקרה הזה, דווקא חולי הנפש מקבלים תנאים שלא מקבל אף גורם אחר. צריך לדעת להעריך את זה.

היו"ר שאול יהלום:

גורם פרטי?

אופיר פינס-פז:

לא. גורם שמקבל סיוע משפטי או סניגוריה ציבורית. 

היו"ר שאול יהלום:

מי יחליט? ראש הלשכה יחליט שאין בסיס?

אופיר פינס-פז:

ראש הסיוע המשפטי. 

יואב קריים:

השאלה היא על סמך מה הוא יחליט. 

אלחנן זוכוביצקי:

הבדיקה היא בדיקה משפטית. 




היו"ר שאול יהלום:

אתה קובע כאן על סמך עמדה של אדם אחד, אתה קובע את גורלו אולי לכל החיים. נניח שמהותית אני יכול לקבל את זה, אבל יכול להיות שיש טעות.

אופיר פינס-פז:

אבל אני מניח שהוא ילך איתו לבית-משפט. 

אלחנן זוכוביצקי:

שני דברים יש לי לומר. הרי העניין נדון כבר בערכאה הראשונה – שזאת הוועדה הפסיכיאטרית המחוזית - ואם הוועדה דחתה את הערעור של אותו חולה, ואם אנחנו באמת מגיעים למסקנה שההחלטה היתה כדין ואין שום סיכוי לבית-המשפט – ואנחנו הרי מתעסקים בפרמטרים משפטיים, אנחנו בודקים סיכון לעצמו או לסביבה – אם אנחנו מגיעים למסקנה שאין סיכוי משפטי, אנחנו לא ניתן את הסיוע המשפטי הזה, כמו שאנחנו לא נותנים במקרים אחרים.

היו"ר שאול יהלום:

מי זה אנחנו?

אלחנן זוכוביצקי:

ראש הלשכה.

היו"ר שאול יהלום:

אדם אחד.

אופיר פינס-פז:

דן יחיד.

היו"ר שאול יהלום:

אני אומר – אדם אחד יכול לטעות.

אלחנן זוכוביצקי:

ניתן לערער לבית-המשפט המחוזי על ההחלטה שלא לתת סיוע משפטי בנושא הזה.

היו"ר שאול יהלום:

אבל האם אתה נותן לו עורך-דין?

אלחנן זוכוביצקי:

אני לא נותן לו עורך-דין. 




אופיר פינס-פז:

מר זוכוביצקי, אני מציע לשנות את הנוסח. נחריג, הרי כל זה זאת החרגה. 

הנוסח בחוק אומר שאין לו בסיס סביר מבחינת הדין. אני מציע להגיד כך: שאין לו כל בסיס מבחינת הדין. 

יואב קריים:

בשני המקרים האלה יש בעיה מכיוון שאתם יוצאים כאן בדיון בדרך כלל מנקודת הנחה שהאשפוז הוא הגיוני, אבל יש הרבה פעמים שהוא לא מוצדק, ואז על סמך מה העורך-דין יקבע אם יש סיכוי או אין סיכוי? הוא קובע את זה על-פי עמדות הרופאים.

לכן, אני חושב שצריך להחריג את זה – לתת למאושפז את העורך-דין בכל מקרה.

היו"ר שאול יהלום:

מר זוכוביצקי, אותי היה מספק אם היתה חוות דעת של שני אנשים. נאמר לי שאפילו בחינת בגרות נבדקת על-ידי שניים. תאר לך את גורלו של אדם שאתה סוגר לו את הדלת, בלי ייצוג. המקרה הקשה הזה – בלי ייצוג, אין לו שום סיכוי. 

אלחנן זוכוביצקי:

זה לא עובד כך. אני רוצה להסביר את הפרוצדורה. מי שמייצג את החולה זה עורך-דין שמונה על-ידינו, והוא בעצם מייצג את רצון החולה עם טובת החולה. גם היום, הסיוע המשפטי מעניק סיוע לא בייצוג בפני ועדות פסיכיאטריות אלא בערעורים על ועדות פסיכיאטריות, וכשחולה פונה אלינו ואנחנו בודקים את המקרה, אם אנחנו מגיעים למסקנה שיש סיכוי – ממנים עורך-דין שמייצג אותו בבית-משפט. 

מי שמייצג את החולה זה עורך-דין שממונה על-ידינו. 

אופיר פינס-פז:

שהוא אגב ישמח ללכת לבית-משפט תמיד, כי הוא ירוויח עוד הרבה מאוד כסף. 

אלחנן זוכוביצקי:

לא. הוא לא יכול להחליט בעצמו. ברגע שיש החלטה של ועדה רפואית לעררים, שלא מספקת אותנו, התיק מגיע לראש הלשכה – יושבים שני עורכי דין שדנים בתיק, ומחליטים. 

היו"ר שאול יהלום:

איזה שני עורכי דין?

אלחנן זוכוביצקי:

אותו עורך-דין שייצג בוועדה, וראש הלשכה, שיש לו סמכות. זה לא שהתיק מגיע באופן אקראי למנהל הלשכה. יש שיתוף פעולה בין עורך הדין שייצג לבין ראש הלשכה.

ג'ודי וסרמן:

זה לא כתוב.

היו"ר שאול יהלום:

מה שאדוני אומר – בהנחה שראש הלשכה הוא לא מייצג, הוא לא עובד בפועל, הלשכה לסיוע משפטי לא תיתן בזכות הערעור בבית המשפט סיוע אם היו שתי חוות דעת שליליות – אחת של העורך דין המטפל שהיה עד עכשיו בתיק, והשנייה של ראש הלשכה. אלה שני תנאים שחייבים להיות. אחד מהם אומר שיש סיכוי – תתנו עורך דין. זה מה שאדוני הציע.

אלחנן זוכוביצקי:

ההחלטה בסופו של דבר היא של ראש הלשכה.

היו"ר שאול יהלום:

אז זאת חוות דעת של אדם אחד.

אלחנן זוכוביצקי:

זאת זכות שניתנת לו בחוק. הוא גם מחליט בדברים אחרים, שהם גם די קרובים לדיני נפשות – אם להגיש ערעור במקרה של פינוי, ובנושאים אחרים שהם מאוד חשובים. זאת הפריבילגיה שיש לו. 

אופיר פינס-פז:

רצח, אונס.

ג'ודי וסרמן:

יש גם מבחנים כלכליים לעניין הזה, שכאן אין. בכל אופן זה שונה. 

אופיר פינס-פז:

היושב-ראש, מה שתחליט – אני מקבל.

אלחנן זוכוביצקי:

למה לא סומכים על ראש הלשכה?

היו"ר שאול יהלום:

כי זה אדם אחד, והוא יכול לטעות באחד חלקי אלף. לכן, צריך עוד חוות דעת. 

ד"ר אריה באוור:

יש שופט בדן יחיד בעבירות חמורות. 

אופיר פינס-פז:

אני חושב שזה בסדר. 





היו"ר שאול יהלום:

"4. החלה בהדרגה

הוראות חוק זה יוחלו בהדרגה כמפורט להלן:
(1) לעניין ייצוג חולה בידי עורך דין שנתמנה לתת שירות משפטי לפי הוראות חוק הסיוע המשפטי – בהתאם לצווים שיקבע שר המשפטים לפי הוראות סעיף 9(ב) לחוק האמור;"

תומר כרמי:

	9(ב) זה ההדרגה.

היו"ר שאול יהלום:

	סעיף 3(1)(ב) – זה עד 2007.

אופיר פינס-פז:

	מרס 2007 – שלוש שנים מהיום. 

היו"ר שאול יהלום:

"(2) לעניין ייצוג חולה בידי סניגור ציבורי שמונה לפי הוראות חוק הסניגוריה הציבורית – 
       באזורים, בבתי חולים ובמועדים כפי שיקבע שר המשפטים בצווים, ובלבד שההחלה תושלם
       לא יאוחר מיום י"ב בניסן התשס"ז (31 במרס 2007)."

	רבותי, סיימנו להכין את הצעת החוק לקריאה שנייה ושלישית. התיקונים יוכנסו על-ידי היועצת המשפטית על-פי כל מה שדובר כאן. מי בעד אישור החוק לקריאה שנייה ושלישית?

ה צ ב ע ה

בעד – 2
נגד – אין
נמנעים – אין
הצעת חוק טיפול בחולי נפש (תיקון מס' 3) (אשפוז כפוי), התשס"ב-2002
אושרה בקריאה שנייה ושלישית.

היו"ר שאול יהלום:

	החוק אושר פה אחד. 

	אנחנו מודים לכולם. אני מודה למציע.

אופיר פינס-פז:

	אני מודה ליושב-ראש הוועדה.

היו"ר שאול יהלום:

	תודה רבה, הישיבה נעולה.


הישיבה ננעלה בשעה 13:00.





